৫৬ মিনিটেই সমতা ফিরিয়ে আনতে যাচ্ছিল রিয়াল। কিন্তু মদরিচের শট পোস্টে লেগে ফিরে আসে। এ নিয়ে হাপিত্যেশ করার আগেই অবশ্য বার্সেলোনাও একই দুর্ভাগ্যে পুড়েছে। ৬১ মিনিটে সুয়ারেজের শট কোর্তোয়াকে ফাঁকি দিলেও পোস্টে লেগে ফিরে আসায় বেঁচে যায় রিয়াল। সে যাত্রা আর কী। কারণ ৭৫ মিনিটে ওই সুয়ারেজই দুর্দান্ত এক গোলে রিয়ালকে ম্যাচ থেকে ছিটকে দিয়েছেন। এ গোলে কোচ ভালভার্দের প্রশংসা করতেই হচ্ছে। গোলের কিছুক্ষণ আগেই সেমেদোকে মাঠে নামিয়ে সার্জি রবার্তোকে আক্রমণে তুলে এনেছেন। আর কুতিনহোকে তুলে নামিয়েছেন ডেমবেলেকে। সুয়ারেজের অবিশ্বাস্য হেডের আগে মূল কাজটা এ দুজনই করেছেন। ডেমবেলের এক ক্রসে রিয়াল রক্ষণের বাঁ দিক খালি হয়ে যায়। আর রবার্তোর মাপা ক্রস কাজে লাগিয়েছেন সুয়ারেজ (৩-১)।